पुराय संवसारांतल्या लोकांक बरी भलायकी सेवा मेळची ह्या हेतान सार्वभौमीक भलायकी व्याप्तीची (युनिवर्सल हॅल्थ कवरेज) स्थापणूक केल्या. दुयेंसांचें पुर्वनियोजन, ताचेर उपाय, दुयेंतीची पुनर्वसणूक, दुख्ख निवारक उपाय म्हणल्यार एकंदरीत कसलेच अर्थीक त्रास जायनासतना लोकांक दुयेंसा आड झुजपा खातीर समर्थ करप. हे खातीर, 12 डिसेंबर हो दीस 'जागतीक भलायकी दीस' म्हूण मनयतात. संवसारभर लोकांक बऱ्यांतली बरी भलायकी सेवा आनी उपचार सोंपेपणान मेळचे होच ह्या मिशनाचो एकमेव उद्देश.
 हो उद्देश साध्य करपा खातीर खरी गरज आसा ती म्हणल्यार भलायकी खात्यांत योग्य आनी हुशार काम करपी कर्मचाऱ्यांची. जे कर्मचारी मुळाव्या भलायकी केंद्राचेर सहजतायेन लोकां खातीर उपलब्ध आसतात. सार्वभौमीक भलायकी व्याप्ती म्हणल्यार अश्यो येवजण्यो ज्यो सामान्य जनतेक सामक्या गरजेच्या दुयेंसाची जाणीव करून दितात तशेंच त्यो येवजण्यो आनिकूय बऱ्यो- सुटसुटीत सोंप्यो कश्यो जातल्यो, तांचो दर्जो आनिकूय कसो वाडटलो आनी सामान्य लोकांक ताचो पुरेपूर उपेग कसो जातलो हे खातीर वावुरता.
 जगभरांतले सगळे देश सार्वभौमीक भलायकी व्याप्ती मेळोवपा खातीर वावुरतात. पूण कोवीड-19 चो परिणाम जाल्ल्यान ह्या कार्याचे उदरगतींत खंड पडला अशें म्हणल्यार अतिताय जावची ना. तशेंच लोकां खातीर उपलब्ध आशिल्ल्या आरोग्य सुविधांचेर वायट परिणाम जाला. पूण तरी आसतना जगभरांतल्या देशांनी ही व्याप्ती मेळोवपा खातीर यत्न वाडोवपाची गरज आसा जाका लागून आमी हो उणाव भरून काडपाक पावतलीं.
 ही व्याप्ती मेळोवपा खातीर सगळ्यांत चड गरज आसा ती म्हणल्यार आमची भलायकी जतनाय यंत्रणा आनिकूय बळिश्ट करपाची आनी ते खातीर ताका लागपी अर्थीक यंत्रणाय बळिश्ट करपाची खूब गरज आसा. जेन्ना सामान्य मनशाक भलायकी सुविधा घेवपा खातीर स्वताच्या बोल्सांतल्यान खर्च करपाची गरज पडटा तेन्ना गरीब मनीस ह्यो सुविधा घेवपाकूच पावना आनी गिरेस्त मनीस लेगीत अर्थीक संकश्टान पडटा. सद्या संवसारांतले 50 टक्के परस चड लोक भलायकी सेवा घेवपाक पावनात आनी 120 लाखां परस चड लोक उपचारान जावपी खर्चा खातीर गरिबीचो शिकार जातात.
 हे व्याप्ती खातीर वावुरपी कांय संस्था सरकारी अनुदानीत आसतात, जाल्यार कांय लोकांक भलायकी जतनाय विमो घेवचो पडटा.
 सार्वभौमीक भलायकी व्याप्तीचे तीन आयाम आसात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 